UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om fireogtyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (pentabromodiphenylether)

2001/0018 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

Europa-Parlamentets og Rådets direktiv om fireogtyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (pentabromodiphenylether)

1. Baggrund

Forslaget [KOM(2001) 12 endelig] blev vedtaget af Kommissionen den 15. Januar 2001 og derefter fremsendt til Europa-Parlamentet og Rådet.

Europa-Parlamentet godkendte forslaget med ændringsforslag ved førstebehandlingen den 6. September 2001.

Kommissionens ændrede forslag [KOM(2001) 555 endelig] blev vedtaget den 28. September 2001 og derefter fremsendt til Rådet.

Rådet vedtog sin fælles holdning den 6. December 2001. Sverige, Danmark og Kommissionen afgav erklæringer.

Europa-Parlamentet vedtog fire ændringsforslag ved andenbehandlingen den 10. April 2002.

Det Økonomiske og Sociale Udvalg afgav udtalelse den 25. April 2001.

2. Direktivets formål

Forslaget har til formål at indføre harmoniserede bestemmelser om markedsføring og anvendelse af pentabromodiphenylether i overensstemmelse med traktatens artikel 95 om det indre markeds oprettelse og funktion. Det har ligeledes til formål at sikre et højt beskyttelsesniveau for både sundheden og miljøet.

3. Kommissionens udtalelse om Europa-Parlamentets ændringsforslag

3.1. Resumé af Kommissionens holdning

Kommissionen kan ikke tilslutte sig de fire ændringsforslag, som Europa-Parlamentet har vedtaget ved andenbehandlingen.

3.2. Ændringsforslag nr. 1 til 3

Europa-Parlamentet foreslog at tilføje et forbud mod octabromodiphenylether til direktivet:

Kommissionen kan ikke acceptere at udvide direktivforslagets anvendelsesområde. Selv om risikovurderingerne af octaBDE og decaBDE er meget fremskredne, er de endnu ikke færdige. Risikovurderingerne og analyserne af mulighederne for sikre erstatningsstoffer skal først afsluttes, inden der kan foreslås passende foranstaltninger. Mulighederne for sikre erstatningsstoffer er særlig vigtig i dette tilfælde, da en mangel på effektive erstatningsstoffer kan føre til en stigning i antallet af ofre i tilfælde af brand.

De nødvendige oplysninger om risikovurderingen af og mulighederne for erstatningsstoffer for octaBDE og decaBDE forventes at foreligge inden årets udgang.

Kommissionen vil på grundlag af disse resultater fremsætte nye forslag. Disse forslag bør ikke forhindre nærværende direktiv om pentabromodiphenylether, som alle tre institutioner er enige om, i at træde i kraft.

3.3. Ændringsforslag nr. 4

Europa-Parlamentet foreslog at tilføje et forbud mod decaBDE med virkning fra senest den 1. Januar 2006, medmindre risikovurderingen konkluderer, at decaBDE ikke indebærer nogen risiko.

Kommissionen har samme holdning til dette som til ændringsforslag nr. 1. Desuden ville dette ændringsforslag, hvis det blev accepteret, kun give mulighed for et fuldstændigt forbud eller slet intet forbud. Kommissionen er tilhænger af en mere nuanceret fremgangsmåde, som indebærer, at foranstaltningerne vil kunne træde i kraft lang tid før 2006. Færdiggørelsen af risikovurderingerne og af analyserne af mulighederne for sikre erstatningsstoffer vil gøre det muligt at påpege eventuelle problematiske anvendelser og at træffe passende foranstaltninger så hurtigt som muligt.

4. Konklusion

Kommissionen kan under henvisning til ovenstående ikke tilslutte sig ændringsforslagene, hvorfor den ikke ændrer sit forslag.